Ασέλα

Η Ασέλα (ορ. Asallaa, αμχ. አሰላ) είναι πόλη της κεντρικής Αιθιοπίας. Βρίσκεται στη Ζώνη Αρσί της Περιφέρειας Ορόμια, 126 χιλιόμετρα νότια από την Αντίς Αμπέμπα. Ο πληθυσμός της Ασέλα αυξάνεται με ταχείς ρυθμούς, από 67.269 κατοίκους στην απογραφή του 2007 σε σχεδόν 140.000 κατ' εκτίμηση το 2022. Γεωγραφία Η πόλη βρίσκεται σε γεωγραφικές συντεταγμένες πλάτος 7°57′ Βόρειο και μήκος 39°07′ Ανατολικό. Είναι κτισμένη σε υψόμετρο 2.430 μέτρα πάνω από την επιφάνεια της θάλασσας. Είναι η έδρα της Ζώνης Αρσί και πρώην πρωτεύουσα της Επαρχίας Αρσί (μέχρι την έναρξη της ισχύος του Συντάγματος του 1995). Η πόλη διαθέτει αεροδρόμιο (κώδικας IATA: ALK). Ως προς το κλίμα, είναι υποτροπικό μεγάλου υψομέτρου (Cwb κατά Köppen), με πολύ μικρή μεταβολή μέσων θερμοκρασιών κατά τη διάρκεια του έτους, καθώς η Ασέλα βρίσκεται στην τροπική ζώνη, αλλά το μεγάλο υψόμετρο καθιστά τη ζέστη πολύ λιγότερη. Ιστορία Η Ασέλα άρχισε να αναπτύσσεται πριν από τον Β΄ Ιταλοαιθιοπικό Πόλεμο. Οι Ιταλοί κατακτητές επιθυμούσαν να καταστήσουν την Ασέλα επαρχιακή πρωτεύουσα, αλλά δεν μπόρεσαν να κτίσουν περισσότερα από ένα διώροφο κτήριο και μερικές ξύλινες αποθήκες. Η βρετανική 6η Ταξιαρχία και δύο μονάδες του Συντάγματος των Αφρικανών Τυφεκιοφόρων του Βασιλέως κατέλαβαν την πόλη στις 10 Απριλίου 1941 καταδιώκοντας τον Στρατηγό Κάρλο Ντε Σιμόνε νότια από την Ντίρε Ντάουα και διασχίζοντας τον ποταμό Αουάς. Το 1946 μια σουηδική αποστολή έθεσε τα θεμέλια ενός νοσοκομείου και ενός σχολείου στην Ασέλα. Το νοσοκομείο αντικαταστάθηκε από ένα κρατικό το 1966. Η πόλη υπέφερε από μια σοβαρή επιδημία δυσεντερίας το 1953 και από μια εισβολή ακρίδων τον Απρίλιο του 1961. Το 1957 η Ασέλα αποτελούσε το νότιο άκρο του εθνικού τηλεφωνικού δικτύου, ενώ το 1960 ένα παράρτημα της Αιθιοπικής Αρχής Ηλεκτρικού Φωτός και Ενεργείας άρχισε να λειτουργεί στην πόλη. Στην Ασέλα έχουν γεννηθεί μερικοί διάσημοι δρομείς αντοχής, όπως ο Χαϊλέ Γκεμπρεσελασιέ. Το 2015 ιδρύθηκε και πανεπιστήμιο στην πόλη, το Πανεπιστήμιο του Αρσί. Δημογραφική εξέλιξη Η εθνική απογραφή του 1994 ανέφερε συνολικό πληθυσμό της Ασέλα 47.391 κατοίκους, από τους οποίους 21.993 άνδρες και 25.398 γυναίκες. Η απογραφή του 2007 ανέφερε συνολικό πληθυσμό 67.269, από τους οποίους 33.826 άνδρες και 33.443 γυναίκες. Η πλειονότητα των κατοίκων, το 67,42% του πληθυσμού της Ασέλα δήλωσαν ότι ανήκαν στην Αιθιοπική Ορθόδοξη Εκκλησία, ενώ το 22,59% ήταν Μουσουλμάνοι και το 8,75% Προτεστάντες. Η επίσημη εκτίμηση πληθυσμού για τα μέσα του 2022 ήταν 139.537 κάτοικοι, εκ των οποίων 69.459 άνδρες και 70.078 γυναίκες. Παραπομπές